Ըստ մեղադրանքի՝ հեռախոսային խոսակցության ժամանակ իր հոր հետ Տ. Արշակյանի կողմից անհարգալից խոսելու հանգամանքը պարզելու նպատակով Աշոտ Բաղդասարյանը գնացել է Արշակյանի բնակության վայր: Այնտեղ նա վիճաբանել է Տ. Արշակյանի հետ: Վիճաբանության ընթացքում Աշոտ Բաղդասարյանը մեկ անգամ բռունցքով հարվածել է Տ. Արշակյանի դեմքին: Ըստ մեղադրանքի՝ որդուն պաշտպանելու նպատակով վիճաբանությանը միջամտել է Տ. Արշակյանի հայրը՝ Սամվել Արշակյանը: Վերջինս, ըստ մեղադրանքի, Աշոտ Բաղդասարյանի առողջությանը հասցրել է թեթև վնաս: Դրանից հետո Աշոտ Բաղդասարյանը իր մոտ ապօրինի պահվող ատրճանակով նախ հարվածել է Սամվել Արշակյանի գլխին՝ պատճառելով թեթև աստիճանի վնասվածք, ապա նույն ատրճանակով երեք անգամ կրակել է նրա կրծքավանդակին: Սամվել Արշակյանը մահացել է արյան սուր կորստից: Դատարանը ավարտել է դատաքննությունը և դատական վիճաբանությունների փուլում է: Մեղադրող դատախազ Կ. Սավթալյանը հաստատված է գնահատել Աշոտ Բաղդասարյանին առաջադրված մեղադրանքները, միջնորդել է նրան մեղավոր ճանաչել ու վերջին հաշվով դատապարտել 10 տարի ազատազրկման: Դատարանում ճառով հանդես եկավ տուժողի իրավահաջորդ Անի Արշակյանը՝ սպանված Սամվել Արշակյանի դուստրը: Նա ասաց, որ լինելով դեպքին ականատես վկա, ինքը, ինչքան էլ տարօրինակ հնչի՝ գործի քննության ընթացքում փորձել է մեղմացնել իր հորը սպանած Աշոտ Բաղդասարյանի մեղքը՝ իր ցուցմունքներում նշել է, թե դեպքի պահին հոր ձեռքին «ինչ-որ բան» է տեսել : «Իրականությունն այն է, որ հորս ձեռքին ես ոչ մի բան չեմ տեսել, այդպես եմ ասել՝ մտավախություն ունենալով»,- ասաց տուժողի իրավահաջորդը: